b'\n_START_ARTICLE_\nVia\xc4\x8deslavas Maly\xc5\xa1evas\n_START_SECTION_\nBiografija\n_START_PARAGRAPH_\n1924 m. baig\xc4\x97 Velikije Luk\xc5\xb3 gele\xc5\xbeinkeli\xc5\xb3 technikum\xc4\x85, dirbo \xc5\xa1altkalviu, tarnavo Raudonojoje Armijoje, buvo traukinio ma\xc5\xa1inistas._NEWLINE_1934 m. baig\xc4\x97 Maskvos N.Baumano vardo technikos institut\xc4\x85, dirbo in\xc5\xbeinieriumi, 1938 m. tapo Kolomnos V.Kuiby\xc5\xa1evo vardo gamyklos direktoriumi._NEWLINE_1939 m. paskirtas TSRS Sunki\xc5\xb3j\xc5\xb3 ma\xc5\xa1in\xc5\xb3 gamybos liaudies komisaru, 1940 m. \xe2\x80\x93 TSRS vidutini\xc5\xb3 ma\xc5\xa1in\xc5\xb3 gamybos liaudies komisaru, 1941-1942 m. ir 1943-1945 m. buvo TSRS tank\xc5\xb3 pramon\xc4\x97s liaudies komisaras (tuo mat metu 1940\xe2\x80\x931944 m. buvo ir TSRS Liaudies komisar\xc5\xb3 tarybos pirmininko pavaduotojas). Stalinas labai vertino V. Maly\xc5\xa1evo organizacinius sugeb\xc4\x97jimus, karo metais \xc4\xaf savo kabinet\xc4\x85 j\xc4\xaf buvo i\xc5\xa1sikviet\xc4\x99s 107 kartus (daugiausiai i\xc5\xa1 vis\xc5\xb3 tuometini\xc5\xb3 liaudies komisar\xc5\xb3) ir po karo, skirtingai nei daugel\xc4\xaf kit\xc5\xb3 karo met\xc5\xb3 vadov\xc5\xb3, paliko svarbiose pareigose:  1945-1947 m. V.Maly\xc5\xa1evas vadovavo atomin\xc4\x97s bombos k\xc5\xabrimo projektui, buvo TSRS transporto ma\xc5\xa1in\xc5\xb3 gamybos ministras, nuo 1948 m. \xe2\x80\x93 TSRS Ministr\xc5\xb3 Tarybos Valstybinio naujos technikos diegimo komiteto pirmininkas, nuo 1950 m. \xe2\x80\x93 TSRS laiv\xc5\xb3 gamybos ministras._NEWLINE_Stalinas savo valdymo pabaigoje didel\xc4\x99 grup\xc4\x99 perspektyvi\xc5\xb3 vadov\xc5\xb3 \xc4\xaftrauk\xc4\x97 ir \xc4\xaf TSKP valdym\xc4\x85. V.Maly\xc5\xa1evas 1952 m. spalio m\xc4\x97n. tapo TSKP CK Politinio biuro nariu, ta\xc4\x8diau i\xc5\xa1kart po Stalino mirties 1953 m. kovo m\xc4\x97n. i\xc5\xa1 jo pa\xc5\xa1alintas ir iki liepos m\xc4\x97n. buvo TSRS tarnsporto ir sunki\xc5\xb3j\xc5\xb3 ma\xc5\xa1in\xc5\xb3 gamybos ministras, o po to \xe2\x80\x93 Vidutini\xc5\xb3 ma\xc5\xa1in\xc5\xb3 gamybos ministras. 1955-1957 m. vadovavo TSRS Valstybiniam naujos technikos komitetui. Nuo 1947 m. iki 1953 m. kovo m\xc4\x97n. ir nuo 1953 m. gruod\xc5\xbeio m\xc4\x97n. iki 1956 m. kartu su vadovavimu ministerijoms v\xc4\x97l buvo TSRS Ministr\xc5\xb3 Tarybos Pirmininko pavaduotojas._NEWLINE_TSRS Auk\xc5\xa1\xc4\x8diausioji Tarybos 1-4 \xc5\xa1aukim\xc5\xb3 deputatas, Socialistinio darbo didvyris (1944 m.), dukart Stalino premijos laureatas, generolas pulkininkas (nuo 1945 m.). Apdovanotas keturiais Lenino ordinais, Suvorovo bei Kutuzovo ordinais._NEWLINE_Mir\xc4\x97 nuo spindulin\xc4\x97s ligos. Palaidotas prie Kremliaus sienos Maskvoje.'